Je Hugues de La Saule, chevaliers, fais savoir à touz... que je, en recompensacion des biens et des servises que li nobles bers messires Jehans de Chalon, sires d’Allay, mes bien amez sires et redoté, a fait à moy et es miens et fera encores, et especialment pour don de vinz livres d’estevenans, lesquex je, lidiz Hugues, ai eues et receues de lui en bons deniers nombré, ay doné, quité et outroié, pour moy et pour les miens, permaignablement, adit noble baron mons. Jeham de Chalon et à ses hoirs, le mais Jehan et Martin, freres, enfan çay en arriers Perron le Bastar, de Sancenenz, ensamble toutes les appendises d’yceluy, en quelque maniere que lidiz mais s’estende, soit en champ ou em pré, en homes, en curtil, en pescheries, en cour d’aigues, en terres arables et non arables, et en toutes autres choses qui apendent adit meix et puent appartenir et doivent, et touz autres droit que je avoir y puis ou doy, en justice et en signorie, ne je ne mui hoir, liquex maix soloit partir à monsignour Pierre de Conteit, chevalier. Pour quoy dou devantdit maix... je me suis devestu..; renonçant... En tesmoignaige de laquel chose, je, lidiz Hugues de La Saule, ay requis les seaux de religiouses persones et honestes frere Rogier, humile priour de Laons-le-Saunier, et de frere Hombert, humile priour de L’Estoille, estre posez en cex presentes lettres... Faites l’an de grace corrant par mil CC et nonante, ou mois de septembre.